# http://www.csongrad.hu/hdoc/varosismerteto/cimer.GIF

***Beszámoló a Csongrád Települési Értéktár Bizottság 2021. I. félévi tevékenységéről.***

***Tisztelt Polgármester úr!***

***Tisztelt Képviselő-testület!***

A Csongrádi Települési Értéktár Bizottság (továbbiakban Értéktár Bizottság) munkáját a magyar nemzeti értékekről és a hungarikumokról szóló ***2012. évi XXX-as törvény***, valamint a magyar nemzeti értékek és hungarikumok gondozásáról rendelkező 114/2013. (IV).16.) Kormányrendeletben foglaltak szerint tervezi és szervezi.

A Képviselő-testület 2015. februári határozata hozta létre az ***Értéktár Bizottságot***, amely 2019-ig az eredeti felállásban működött Martini János elnökletével. Martini elnökúr halálát követően a Bizottság jelenlegi személyi összetétele a Képviselő-testület 2020. februári ülésén hozott határozatával alakult ki. Tagjai: Georgiádes Ildikó főlevéltáros, Murányi László képviselőtestületi tag, Ujszászi Róbert numizmatikus (elnök).

Az Értéktár Bizottság jelenleg ***39*** nemzeti értéket tart nyilván. Ebből ***11*** nemzeti érték a ***Csongrád Megyei Értéktárban*** is helyet kapott, de büszkék vagyunk arra is, hogy a ***Magyar Értéktár*** ***2*** csongrádi nemzeti értéket tart nyílván. Ezek a következők:

* ***Bokrosi Szüreti Felvonulás és Bál***
* ***Belvárosi Halászházak***

Sajnos a csongrádi értékek között egyelőre nincs Hungarikum. A jövőbeni munkánkat arra fókuszáljuk, hogy legyen. Erre a legnagyobb esélye a Belvárosi Halászházaknak van.

A beszámolási időszakban az alábbi előterjesztések érkeztek a Bizottsághoz (mindegyiket az év elején terjesztették be, több telefonos és e-mail-es egyeztetés után végül 2021. május 10-én tárgyaltuk személyes jelenléttel valamennyit):

* László Imre Baráti Kör
* László Imre nótaénekes tevékenysége
* Röpülj Páva Kör
* Nagy Árpád grafikusművész életműve (az Értéktárba vételt tanúsító oklevelet a laudációval együtt átadtuk a művész unokájának, amely eseményre – a múzeum frissen szerzett Nagy Árpád ex libriseit bemutató kiállítása és a róla szóló tanulmány ismertetése mellett – ünnepélyes keretek között került sor).

A fölvételre javasolt értékek mindegyikét egyhangú döntéssel emeltük a Csongrádi Értékek közé.

A Belvárosi Pékséget 2020. október 6-án vettük helyi értékeink sorába, az oklevél átadására azonban a járványhelyzet miatt végül csak idén májusban került sor egy bensőséges kis ünnepély során.

2020 júniusában Csongrád Városa pályázatot nyújtott be az Agrárminisztérium HUNG-2020 kiírására, amelyen 4 millió forintot nyertünk. A pályázat célja egy az eddigi helyi értékeket magyar, angol és német nyelven, reprezentatív fotóanyaggal bemutató füzet kiadása. Továbbá a legkorszerűbb igényeket is kielégítő mobil applikáció kifejlesztése (amelynek célja egyfajta turisztikai séta vezetése, bemutatva a helyi értékeket és nem utolsó sorban magát a várost), valamint egy kisfilm forgatása.

A mobil applikáció elkészült, már csak a tartalmi elemek föltöltése van hátra, amelyek pontos meghatározása, írása folyamatban van. A film már elkészült, rövidesen megtekinthető lesz. A füzet tartalmi összeállítása a végéhez közeledik, várhatóan szeptember legelején megkezdődhet a nyomdai előkészítés, illetve ezzel párhuzamosan az idegennyelvű fordíttatás is.

A HUNG-2021 jelű pályázaton 1.162.500,-Ft-ot nyertünk, amelyből minden egyes értékhez külön roll-up készítését vállaltuk, részben ezek kerülnek majd elhelyezésre a „bemutató tér”-ben. Szerkesztésükhöz nagyrészt a kiadvány anyagait fogjuk használni.

Az Értéktár Bizottság munkáját és feladatait a jelenlegi ***SZMSZ*** alapján a már ismertetett három fős bizottsággal, valamint az Önkormányzat alkalmazásában lévő bizottsági titkárral látja el.

Köszönjük városunk vezetőinek valamint a Képviselő-testületnek az elmúlt időszakban nyújtott példaértékű erkölcsi és anyagi támogatását.

Kérjük a Képviselő-testület tagjait, hogy az elmúlt időszakban végzett munkánkról szóló beszámolónkat szíveskedjen elfogadni.

***Csongrád, 2021. augusztus 17.***

**Ujszászi Róbert**   
 elnök sk.